b"\n_START_ARTICLE_\nJosep Berga i Boada\n_START_SECTION_\nBiografia\n_START_PARAGRAPH_\nEstudi\xc3\xa0 el batxillerat a Girona i es form\xc3\xa0 art\xc3\xadsticament a l'Escola de Belles Arts d'Olot, de la qual n'era director el seu pare. L'any 1897 guany\xc3\xa0 la pla\xc3\xa7a de professor de Belles Arts de l'Institut de Figueres. La seva estada a Figueres va ser curta i conflictiva a causa d'alguns problemes amb l'Ajuntament de la ciutat que el van for\xc3\xa7ar a renunciar a la seva pla\xc3\xa7a. Retorn\xc3\xa0 a Olot com a professor de l'Escola de Belles Arts, des d'on desenvolup\xc3\xa0 una gran activitat._NEWLINE_L'arribada de Berga i Boada a Sant Feliu de Gu\xc3\xadxols es produ\xc3\xad l'any 1912, despr\xc3\xa9s de guanyar la pla\xc3\xa7a de professor de Belles Arts de l'Escola d'Arts i Oficis de la ciutat. Juntament amb Joan Bord\xc3\xa0s Salellas, la secci\xc3\xb3 de Belles Arts de l'escola va agafar una forta embranzida._NEWLINE_En paral\xc2\xb7lel a la pla\xc3\xa7a de l'Escola d'Arts i Oficis, a partir de l'any 1913 Berga i Boada s'ocup\xc3\xa0 de donar classes com a professor de l'Escola municipal de Dibuix de Noies. Des d'aquesta escola femenina, recuper\xc3\xa0 i revaloritz\xc3\xa0 de forma in\xc3\xa8dita i creativa les arts menors que tradicionalment havien estat pr\xc3\xb2pies de la dona, amb l'objectiu d'afavorir la formaci\xc3\xb3 del sexe femen\xc3\xad i dotar a les seves alumnes de les eines necess\xc3\xa0ries per a la seva emancipaci\xc3\xb3 i equiparaci\xc3\xb3 formativa amb el sexe mascul\xc3\xad._NEWLINE_Fruit del seu esperit inquiet i de l'inter\xc3\xa8s per la cultura, Josep Berga recuper\xc3\xa0 el projecte de museu municipal que l'any 1905 inici\xc3\xa0 l'historiador i arxiver Eduardo Gonz\xc3\xa1lez Hurtebise i que havia quedat abandonat. El nou museu, sota la direcci\xc3\xb3 del mateix Berga i Boada, s'inaugur\xc3\xa0 l'estiu de 1919. En un context de plena eclosi\xc3\xb3 de l'excursionisme catal\xc3\xa0, les seves sortides a la recerca de peces per al museu don\xc3\xa0 lloc a la creaci\xc3\xb3 de l'Agrupaci\xc3\xb3 Excursionista de la Secci\xc3\xb3 de Belles Arts de l'Escola d'Arts i Oficis de Sant Feliu de Gu\xc3\xadxols. Tota aquesta fren\xc3\xa8tica activitat no li impedia de crear la seva pr\xc3\xb2pia obra art\xc3\xadstica (escultura, pintura, etc.), ni de donar confer\xc3\xa8ncies, escriure articles per a la premsa o, fins i tot, a dirigir i escriure obres de teatre. Una part del seu fons documental es conserva a l\xe2\x80\x99Arxiu Comarcal de la Garrotxa."